
Compartiment juridic
Nr.  14000  din 12.12.2024


Raport de specialitate

pentru proiectul  de hotărâre privind aprobarea contractării de servicii de asistență juridică care să reprezinte interesele UAT Municipiul Marghita – instituția Primarului și Consiliul Local -, în calitate de pârât, în dosarul nr. 5281/30/2024 aflat  pe rol la Tribunalul Timiș, având ca obiect litigiu privind achizițiile publice
 
 
Prin prezentul se ia act de Referatul de aprobare al primarului Municipiului Marghita       nr. 13999 din data de 12.12.2024 pentru inițierea unui proiect de hotărâre în vederea aprobării contractării de servicii de asistență juridică care să reprezinte interesele UAT Municipiul Marghita – instituția Primarului și Consiliul Local -, în calitate de pârât, în dosarul nr. 5281/30/2024 aflat  pe rol la Tribunalul Timiș, având ca obiect litigiu privind achizițiile publice.
În urma comunicării de către Tribunalul Bihor a Încheierii de ședință civilă înregistrată sub nr. 13389/02.12.2024, din cadrul dosarului nr. 4201/111/2024, în care autoritatea publică locală este reprezentată de C.I.A. av. Purdea Ioan Lucian conform HCL nr. 184/28.11.2024, am luat la cunoștință de existența unei cereri de chemare în judecată, respectiv a unui nou dosar                   nr. 5281/30/2024 aflat  pe rol la Tribunalul Timiș, introdusă de către firma Hantig Electricservice S.R.L. împotriva UAT-ului Municipiul Marghita și Consiliul Local al Unității Municipiul Marghita, prin care solicită ,,în principal, anularea în întregime a notificării nr. 9371/26.08.2024 de încetare prin reziliere a contractului nr. 3189/30.03.2022, împreună cu următoarele solicitări accesorii de repunere a părților în situația anterioară, cu obligarea pârâtelor la încheierea cu subscrisa a unui act adițional prin care, pe de o parte, să se prelungească durata de execuție a contractului dedus judecății pentru o durată egală cu durata prelungirii Contractului de Finanțare nr. 5466/08.05.2020, iar, pe de altă parte, să se actualizeze prețul contractului la valoarea de piață reală și actuală a materialelor și manoperei lucrărilor rămase neexecutate.”, iar ,,în subsidiar, anularea parțială a notificării nr. 9371/26.08.2024 de încetare prin reziliere a contractului nr. 3189/30.03.2022, prin eliminarea reținerii culpei ca și motiv de reziliere a contractului.”, cu cheltuieli de judecată.     
Cele două dosare judecătorești, anume dosarul nr. 4201/111/2024 aflat pe rol la Tribunalul Bihor și dosarul nr. 5281/30/2024 aflat pe rolul Tribunalului Timiș, se referă la același raport contractual, respectiv Contractul de execuție nr. 3189/30.03.2022 încheiat între Municipiul Marghita și S.C. Hantig Electricservice S.R.L. privind obiectivul de investiție ”Reabilitarea, modernizarea și dotarea spațiilor Bibliotecii municipale Ioan Munteanu pentru a crea un centru cultural-recreativ – Marghita, str. T. Vladimirescu, nr. 1”.
Menționăm faptul că la dosarul nr. 4201/111/2024 aflat pe rol la Tribunalul Bihor, firma Hantig Electricservice S.R.L. a depus și o cerere prin care invocă excepția conexității, respectiv solicită ,,trimiterea acestei cauze la dosarul cauzei nr. 5281/30/2024 înregistrat la Tribunalul Timiș, în temeiul art. 139 din Codul de procedură Civilă”, care dispune următoarele:
,,Art. 139. 
(1) Pentru asigurarea unei bune judecăţi, în primă instanţă este posibilă conexarea mai multor procese în care sunt aceleaşi părţi sau chiar împreună cu alte părţi şi al căror obiect şi cauză au între ele o strânsă legătură.
(2) Excepţia conexităţii poate fi invocată de părţi sau din oficiu cel mai târziu la primul termen de judecată înaintea instanţei ulterior sesizate, care, prin încheiere, se va pronunţa asupra excepţiei. Încheierea poate fi atacată numai odată cu fondul.
(3) Dosarul va fi trimis instanţei mai întâi învestite, în afară de cazul în care reclamantul şi pârâtul cer trimiterea lui la una dintre celelalte instanţe. Dacă instanţele sunt de grad diferit, conexarea dosarelor se va face la instanţa superioară în grad.”
Având în vedere că dosarul nr. 5281/30/2024 a fost înregistrat la Tribunalul Timiș în data de 07.10.2024, iar dosarul nr. 4201/111/2024 a fost înregistrat la Tribunalul Bihor în data de 09.10.2024, adică ulterior, instanța de judecată - Tribunalul Bihor va fi cea care va decide cu privire la excepția conexității invocată. 
Inițierea prezentului proiectul are la bază atât necesitatea menționată cu ocazia motivării aprobării HCL nr. 184/28.11.2024, cât și conexitatea existentă între cele două dosare judecătorești aflate pe rol la Tribunalul Timiș și Tribunalul Bihor.  

În conformitate cu prederile art. I alin. 2 din OUG nr. 26/2012 privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative:
,,(2) În situaţii temeinic justificate, în care activităţile juridice de consultanţă, de asistenţă şi/sau de reprezentare, necesare autorităţilor şi instituţiilor publice prevăzute la alin. (1), nu se pot asigura de către personalul de specialitate juridică angajat în aceste entităţi, pot fi achiziţionate servicii de această natură, în condiţiile legii, numai cu aprobarea:
a) ordonatorilor principali de credite pentru autorităţile şi instituţiile publice ale administraţiei publice centrale;
b) consiliilor locale, consiliilor judeţene sau Consiliului General al Municipiului Bucureşti, după caz, pentru autorităţile şi instituţiile publice ale administraţiei publice locale.”
Ținând cont și de prevederile art. 29 alin. 1 lit. d) și alin. 3 lit. b) și c) din Legea                nr. 98/2016 privind achizițiile publice:
,,(1) Prezenta lege nu se aplică pentru atribuirea contractelor de achiziţie publică/acordurilor-cadru de servicii care au ca obiect: 
d) oricare dintre serviciile juridice prevăzute la alin. (3);
...
(3) Serviciile juridice care fac obiectul alin. (1) lit. d) sunt următoarele:
b) asistenţa şi reprezentarea unui client de către un avocat în sensul prevederilor Legii nr. 51/1995, republicată, cu modificările ulterioare, în cadrul unor proceduri judiciare în faţa instanţelor de judecată sau a autorităţilor publice naţionale din România ori din alt stat sau în faţa instanţelor de judecată ori a instituţiilor internaţionale;
c) asistenţă şi consultanţă juridică acordată de un avocat, anticipat sau în vederea pregătirii oricăreia dintre procedurile prevăzute la lit. a) şi b) ori în cazul în care există indicii concrete şi o probabilitate ridicată ca speţa în legătură cu care sunt acordate asistenţa şi consultanţa juridică să facă obiectul unor astfel de proceduri;”
   
Față de considerentele expuse mai sus, în baza prevederilor art. 129 alin. 1 și art. 139 din O.U.G. nr. 57/2019 privind Codul administrativ, cu modificările și completările ulterioare, consider necesară și legală adoptarea proiectului de hotărâre, prin care să se aprobe contractarea de servicii de asistență juridică care să reprezinte interesele UAT Municipiul Marghita – instituția Primarului și Consiliul Local -, în calitate de pârât, în dosarul nr. 5281/30/2024 aflat  pe rol la Tribunalul Timiș, având ca obiect litigiu privind achizițiile publice. Precizăm faptul că, până la această dată Tribunalul Timiș nu ne-a comunicat cererea de chemare în judecată introdusă de S.C. Hantig Electricservice S.R.L. împotriva UAT-ului Municipiul Marghita și Consiliul Local al Unității Municipiul Marghita, dosarul fiind în procedura prealabilă reglementată de Codul de Procedură Civilă, astfel contractul de asistență juridică va fi încheiat cu C.I.A. av. Purdea Ioan Lucian ulterior comunicării acțiunii din dosarul nr. 5281/30/2024.   

